Neslihan Atagül. Neslihan Atagül Doğulu (talaffuzi: "Neslihan Atagul Dogʻulu" ; 1992-yil 20-avgustda tugʻilgan) — turkaktrisasi. U 110 dan ortiq mamlakatlarda sotilgan "Kara Sevda" (2015—2017) serialidagi roli bilan tanilgan va Xalqaro Emmy mukofotining yagona turkiyalik sovrindoridir (2017). Shuningdek, uning "Fatih Harbiye" (2013—2014) serialidagi hamda "Araf" va "Senden Bana Kalan" filmlaridagi bosh rollari diqqatga sazovordir. Aktrisalik faoliyati davomida Atagül koʻplab mukofot va maqtovlarga sazovor boʻlgan, jumladan Tokio xalqaro kinofestivalida „Eng yaxshi ayol roli“ uchun Akademiya mukofotini olgan. Biografiyasi. Neslihan Atagül 1992-yil 20-avgustdaIstanbulda tugʻilgan. Uning otasi cherkes millatiga mansub haydovchi, onasi esa belarus millatiga mansub uy bekasi edi. U Yeditepe univetsitetida teatr yoʻnalishi boʻyicha tahsil olgan. Faoliyati. Dastlabki faoliyat yillari. Atagül 8 yoshida aktrisa boʻlishni maqsad qilgan edi. 2005-yilda 13 yoshida u Neşe Erberkga tegishli Erberk agentligining raqamini topdi; u Erberkning agentlik manzilini olgan va onasi bilan roʻyxatdan oʻtish uchun borgan. Oradan bir oy oʻtgach, u o‘zining birinchi reklama roligida rol o‘ynadi. 2006-yilda Atagül "İlk aşk" filmida aktrisalik debyutini amalga oshirdi va shu roli tufayli „Istiqbolli yosh aktrisa“ nominatsiyasida faoliyatidagi birinchi mukofotga sazovor bo‘ldi. 2006-2010-yillar oralig‘ida u aynan shu nomdagi romanga asoslangan "Yaprak Do‘kümü" serialida rol ijro etdi. Kelgusi yillarda "Canım Babam", "Kalbim Seni Seçti", "Hayat Devam Ediyor" kabi boshqa seriallarda suratga tushdi. 2012-yilda u "Araf" filmidagi bosh roli bilan eʼtiborga sazovor boʻldi va ushbu roli sababli nufuzli Tokio xalqaro kinofestivalida „Eng yaxshi ayol roli“ uchun Akademiya mukofotini qo‘lga kiritdi. 2013—2014: "Fatih Harbiye". 2013-yilda Atagül Kadir Doğulu bilan birga "Fatih Harbiye" romantik drama seriyasidagi bosh rolni egalladi. Bu turkiyalik yozuvchi Peyami Safaning 1931-yilda nashr etilgan shu nomli kitobiga moslashtirilgan film boʻlib, unda Neriman Solmaz rolini ijro etgan. Neriman mahallada yashab, onasiz o‘sgan yosh ayol bo‘lib, bolalikdan sevib kelgan yigiti bilan unashtirilgan edi. Ammo u Macit Arcaoğlu (Kadir Doğulu) bilan tanishgandan so‘ng hayoti o‘zgaradi. Fatih Harbiye premyerasi 2013-yil 31-avgustda Fox kanalida boʻlib oʻtdi, biroq keyinroq Show TVga koʻchdi. U ikki mavsum davom etdi va 2014-yil 10-dekabrda yakunlandi. 2015—2017: "Kara Sevda va ortib borayotgan mashhurlik". 2015-yilda u faoliyatidagi eng muhim va eng sevimli rollaridan birini, "Kara Sevda" melodramasidagi Nihan Sezin rolini oʻynadi. Ushbu serial 2017-yilda Xalqaro Emmy mukofotining "Eng yaxshi telenovela" nominatsiyasini qo‘lga kiritgan birinchi turk seriali bo‘ldi. Serial shuningdek Seul xalqaro drama mukofotlari taqdirlash marosimida hakamlar hay’atining maxsus mukofotiga sazovor boʻldi. Kara Sevda dunyoda eng koʻp tomosha qilingan turk seriallaridan biriga aylandi, 50 dan ortiq tilga tarjima qilingan va Rossiya, Eron, Sloveniya, Urugvay hamda Gretsiya kabi 110 dan ortiq mamlakatlarda efirga uzatilgan. Amerika Qo‘shma Shtatlarida ispan jamiyati uchun efirga uzatilganda, u Univision kanalida eng ko‘p tomosha qilingan ispanlarniki bo‘lmagan serialga aylandi. Ushbu serialdagi ijrosi tufayli Atagül toʻrtta mukofotni qoʻlga kiritdi va uning mashhurligi nafaqat Turkiyada, balki xalqaro miqyosda, xususan, arab mamlakatlarida ham keskin oshdi. U İlker Kaleli bilan birga Dip (2018) seriali orqali onlayn oqim platformalarida debyut qildi. 2019—2021: "Sefirin Kızı". 2019-yilda Neslihan Atagül Nare rolini ijro etgan "Sefirin Kızı" seriali bilan ekranga qaytdi. Serial Star TVda ikki fasl davomida jami 52 qismdan iborat boʻlgan holda namoyish etildi. Premyerasi 2019-yil 16-dekabrda boʻlib, 2021-yil 11-mayda yakuniga yetdi va ijrosi uchun u Izmir Artemis xalqaro kinofestivalida „Eng yaxshi ayol roli“ mukofotini oldi. Biroq, seriyaning oʻrtasida Atagül sogʻligʻi bilan bogʻliq muammolar tufayli serialdan voz kechganini eʼlon qildi. Hozirgi. Hozirda Atagül yangi professional loyihasi - "Hadsiz" jurnali ustida ishlamoqda. Bu jurnal ta’sirchan fotosuratlar va taniqli mehmonlar bilan eksklyuziv suhbatlarni o‘quvchilarga taqdim etadi. Shaxsiy hayoti. Neslihan 2013-yil oktyabr oyida "Fatih Harbiye"dagi hamkasbi Kadir Doğulu bilan uchrasha boshlagan. Ular 2015-yilning noyabrida unashtirishgan va 2016-yil iyul oyida turmush qurishgan.